Prof. dr. sc. Sanjica Faletar Tanacković, redovita profesorica na Odsjeku za informacijske znanosti, dobila je povodom 60. obljetnice Filozofskog fakulteta Osijek, 10. veljače 2021. Nagradu za izvrsnost u znanosti (za područje društvenih znanosti). Filozofski fakultet ovu prestižnu nagradu dodjeljuje svake tri godine na temelju tri kriterija: indeksiranost i citiranost objavljenih znanstvenih radova, ukupan broj i vrsta objavljenih znanstvenih radova te vođenje znanstvenih projekata.

Znanstveni interes prof. dr. sc. Sanjice Faletar Tanacković usmjeren je na problematiku knjižničnih usluga za društveno isključene skupine (npr. pripadnike nacionalnih manjina, zatvorenike, osobe oboljelih od Alzheimerove bolesti, osobe s teškoćama čitanja i disleksijom) i njihove informacijske potrebe i ponašanje, na upravljanje knjižničnim zbirkama i knjižničnu arhitekturu te obrazovanje u području informacijskih i komunikacijskih znanosti. Iz navedenih je tema, u vrednovanom razdoblju (2018. do 2020.) objavila jednu monografsku znanstvenu publikaciju *Knjižnična arhitektura: prostor, kultura, identitet* (u suautorstvu s prof. dr. sc. Tatjanom Aparac-Jelušić), 12 znanstvenih radova te 2 stručna rada u relevantnim domaćim i stranim časopisima. Sudjelovala je na 12 skupova te održala 9 predavanja na međunarodnim znanstvenim skupovima i 4 predavanja na domaćim znanstvenim i stručnim skupovima (od toga dva pozvana izlaganja).

Od 2018. do 2020. godine sudjelovala je u dva međunarodna znanstvena projekta (Erasmus + *European Information Sciences Education: Encouraging Mobility and Learning Outcomes Harmonization* – EINFOSE te COST action *Archeological Practices and Knowledge Work In the Digital Environment* – ARKWORK), i u jednom domaćem znanstvenom projektu, i to na funkciji voditeljice projekta (UNIOS ZUP 2018 – 76 *Informacijske potrebe oboljelih do Alzheimerove bolesti i članova njihovih obitelji*).